****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/19-01/13**

**URBROJ: 2123-05-01-19-1**

**U Šandrovcu, 27.03.2019.**

**Z A P I S N I K**

**sa 18. sjednice Općinskog vijeća općine Šandrovac održane 27.03.2019. sa početkom u 19,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Miroslav Sokolić, Mirko Bedeković, Marica Petreković, Igor Škudar i Slaven Kurtak

**Odsutni:** Sven Perec

**Ostali prisutni:** općinski načelnik Općine Šandrovac, Josip Dekalić, zamjenik općinskog načelnika, Željko Đipalo, Dajana Perhot, referent za računovodstvo i financije Općine Šandrovac, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Sandra Sedlanić, upravni referent

**Zapisničar:** Martina Bedeković

Predsjedavajući je pozdravio prisutne i utvrdio kvorum.

Vijećnik Mirko Bedeković traži da se sa Dnevnog reda brišu 17. i 18. točka.

Općinsko vijeće Općine Šandrovac glasuje o tom prijedlogu Dnevnog reda, te ga ne usvaja sa 4 glasa ZA i 6 glasova PROTIV.

Predsjedavajući je dao pripremljeni Dnevni red na usvajanje.

**D N E V N I R E D**

1. Aktualni sat,
2. Usvajanje zapisnika sa 17. sjednice Općinskog vijeća Općine Šandrovac,
3. Izvršenje Proračuna Općine Šandrovac za razdoblje od 01.01.2018.-31.12.2018.g.,
4. Odluka o raspodijeli rezultata poslovanja u 2018. godini,
5. Izvješće o izvršenju Programa održavanja komunalne infrastrukture u 2018.g.,
6. Izvješće o izvršenju Programa investicijskog održavanja, gradnje objekata, uređaja komunalne infrastrukture, nabavke opreme i prijevoznih sredstava Općine Šandrovac u 2018.g.,
7. Izvješće o izvršenju Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2018. godinu,
8. Izvješće o izvršenju Programa socijalno-zdravstvenih potreba, humanitarnih udruga i ostalih udruga i zajednica Općine Šandrovac u 2018.g.,
9. Izvješće o izvršenju Programa javnih potreba u kulturi Općine Šandrovac za 2018.g.,
10. Izvješće o izvršenju Programa javnih potreba u sportu Općine Šandrovac za 2018.g.,
11. Izvješće o izvršenju Programa raspolaganja prihodima dobivenim od naknade za zadržavanje zgrada na području Općine Šandrovac 2018.g.,
12. Izvješće o korištenju sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2018. godinu,
13. Usvajanje Izvješća o izvršenju Plana gospodarenja otpadom Općine Šandrovac za 2018. godinu,
14. Donošenje Odluke o prihvaćanju izvješća Povjerenstva za popis imovine, obveza i potraživanja Općine Šandrovac za 2018. godinu,
15. Donošenje Odluke o III. Izmjenama i dopunama Odluke o Prostornom planu uređenja Općine Šandrovca,
16. Donošenje Odluke o I. izmjenama i dopunama Odluke o izboru Povjerenstva za izbor i imenovanje Općine Šandrovac,
17. Donošenje Odluke o II. izmjenama i dopunama Odluke o naknadama vijećnika Općinskog vijeća Općine Šandrovac i članova radnih tijela i drugih osoba koji su nazočni na sjednicama,
18. Donošenje Odluke o III. izmjenama i dopunama Odluke o plaći i ostalim materijalnim pravima načelnika i zamjenika načelnika,
19. Donošenje Odluke o zabrani prekomjernog opterećenja cesta,
20. Usvajanje Izvješća o izvršenju financijskog plana Doma za stare i nemoćne osobe Šandrovac za 2018. godinu i Izvješća o poslovanju Doma za stare i nemoćne osobe Šandrovac za 2018. godinu.

Dnevni red je usvojen sa 7 glasova ZA i 3 glasa PROTIV od strane Općinskog vijeća Općine Šandrovac.

**Točka 1.**

**Aktualni sat.**

\*Načelnik Općine Šandrovac, Josip Dekalić: „Gospodo imam za vas jednu svježu informaciju. Danas smo imali sastanak, a i neki dan je bila jedna konferencija oko plana razvoja širokopojasnog interneta. 2014. godine smo mi; Bjelovar, Velika Pisanica, Nova Rača, Kapela, Veliko Trojstvo, Severin, Zrinski Topolovac, Rovišće i Šandrovac, potpisali jedan sporazum da idemo na izradu širokopojasnog interneta. Tada je 2015. godine trebao ići natječaj, koji je naime i bio, na koji su se prijavili recimo susjedi Slovenci i dobili ga i oni danas završavaju sa svojim širokopojasnim internetom. Sada nam je došla obavijest da se do 17.06.2019. godine do 12:00 sati mora iskazati interes tko je za kakav model provedbe širokopojasnog interneta. Ako bi se išlo na model A, to je privatni model TCom-a koji ima ovu mrežu, ali oni nisu zainteresirani, jer ovo što mi imamo, ovakva sela, ovakvu raštrkanost, njih to ne zanima. Njih zanima jaka sredina gdje imaju na tisuće korisnika, a ovo im nije zanimljivo. Dalje imamo model C, koji je kombinacija javno – privatnog partnerstva koji ne dolazi u obzir. Tako da nam preostaje model B, gdje su tijela javne vlasti odgovorne za projektiranje, izgradnju i upravljanje mrežom, te je tada izgrađena mreža u trajnom javnom vlasništvu. Sada je u to pristupila i Općina Veliki Grđevac. Na vijeće će nama doći još i to da moramo donijeti odluku o tome, ali ovo sam vam danas samo htio dati kao informaciju, da prihvaćamo model B i da prihvaćamo da se Općina Veliki Grđevac naknadno uključi u to naše partnerstvo. Moram vam reći da to ne košta malo, nego da košta jako puno. Ja kada sam danas pitao zašto bi mi morali dati tolike novce, te koja je svrha toga, rečeno mi je da bi na Općinu Šandrovac u tom projektu otpalo 4.021.000,00 kuna bez PDV-a, te bi to bio iznos za izradu kompletne mreže u kojem bi Šandrovac dobio 361 priključak. Svaki taj priključak košta oko 6.000,00 kuna koji bi mi financirali od glavnog optičkog kabela, priključka zemaljskog čvorišta i daljeg povezivanja, te tu dobivamo taj ukupni iznos od 4.021.000,00 kuna + PDV. Nas bi po ovom modelu cijena ispala 32%, što je oko 1.600.000,00 kuna, ali pošto sada idu oni državni fondovi, po današnjem odgovoru župana, do nas bi to došlo negdje otprilike 2024. godine ili možda 2023. godine na naplatu, te bi iznos bio 200.000,00 kuna do 300.000,00 kuna za svaku godinu, koje bi mi morali platiti. Jer ja sam rekao da ovaj kompletni iznos ne dolazi u obzir. Ako mi moramo dati po 800.000,00 kuna svaku godinu, kroz dvije godine, a nas je sve manje, da to ne dolazi u obzir. Ako sve bude ovako kako je nama župan danas prezentirao, rekao je da čak ako mi ne bi mogli financirati i tih 200.000,00 – 300.000,00 kuna kroz te dvije godine, da bi nam u tom slučaju Županija uskočila i onda bi ona bila vlasnik tog dijela. Jer kada bi se to u budućnosti napravilo, taj internet bi bio u vlasništvu nas 10 jedinica lokalne samouprave, a onda ga mi damo nekome na korištenje i od toga dobivamo nekakva sredstva. Znači mi to trebamo riješiti do 6. mjeseca, do tada ćemo morati imati i još jednu sjednicu vijeća, a na njoj ćemo morati donijeti odluku što točno želimo. Do 17. lipnja mi sve Općine moramo potpisati Sporazum i onda tek ići na taj natječaj gdje su u pitanju velika sredstva, odnosno oko 57.000.000,00 kuna koje bismo dobili od Europske unije. Ja sam ovo samo informacije radi rekao, da vas malo uvedem u sve to, jer bilo je to ovih dana i na televiziji i u novinama, pa da znate što nam slijedi.“

\*\*Predsjedavajući: „Dobro, hvala lijepa. Do slijedećeg vijeća ćemo onda imati još više informacija. To je zaista dobra stvar, ali tko će ga dalje koristiti s obzirom da nas sve manje ima, to ćemo vidjeti.“

\*Načelnik Općine Šandrovac, Josip Dekalić: „Šteta bi bilo da taj novac, tih 70ak % što Europska unija daje, da se ne iskoristi. Mi smo evo među prvim županijama koje idu u taj projekt.“

\*\*Vijećnik Mirko Bedeković: „Ja imam tri pitanja. Pošto dva pitanja mogu postaviti ovako, treće pitanje ću si uzeti za pravo postaviti ispred Kluba vijećnika HDZ-a. Prvo pitanje se odnosi na našeg doktora. Doktora nemamo već jedno šest mjeseci. Pitanje je i kada ćemo ga dobiti. Svaki dan sve više ljudi nosi karton i odlazi iz naše ambulante. Moje je pitanje upućeno načelniku, Miroslavu Sokoliću, Damiru Husnjaku, Željku Đipalu i Damiru Kolaru, pošto su oni jake političke ličnosti i imaju veze sa svima. Načelnik ima vezu sa Županom, sa HDZ-om, sa HSLS-om. Sokolić ima sa HDZ-om. Željko Đipalo je bio dobar sa Bajsom, Damir Kolar isto tako, a i Damir Husnjak je vjerujem isto dobar sa njim. Pa prema tome netko od vas bi se morao potruditi da mi dobijemo tog liječnika. Ja ne znam da li da ga nacrtate, da li da ga kupite, ali morate potegnuti političke veze. Ljudi su sve stariji, problem je sa tim starim osobama koje nemaju prijevoz, ne mogu otići u Bjelovar, to je katastrofa. Zato bi trebali Vi kao načelnik loviti Totgergelija, bilo koga, neka da tog liječnika.“

\*Načelnik Općine Šandrovac, Josip Dekalić: „To se može pitati politički, samo što politički dobiti liječnika, to je teško. Ja sam u kontaktu sa ravnateljicom Doma zdravlja, raspisan je natječaj koji je non stop otvoren i za sada se nitko nije javio. Nije to samo za Šandrovac, njima treba momentalno minimalno pet doktora u Domu zdravlja i to pod hitno. Ja sam tamo čak predložio i vjerujem da bi to ovdje na vijeću svi potvrdili da mi sufinanciramo liječnika. Jer oni imaju jako male plaće. U današnje vrijeme doktor ima 7.000,00 – 8.000,00 kuna plaću i to je bagatela. Ja sam si dao za pravo da i njoj kažem da ćemo mi na vijeću donijeti odluku o tome da kuda sufinanciramo čišćenje da bi sufinancirali i jedan dio plaće i za sada svejedno ništa. Bio je i neki dogovor da doktorica iz Trojstva ide dva dana u tjednu ovdje. I znate što je ona rekla na to? „Ne dolazi u obzir. Ako ja budem morala tako raditi, ja odlazim na bolovanje!“ A ravnateljica je na to njoj samo šutjela i nije smjela ništa reći, jer ako ona ode na bolovanje, a i ovako je na bolovanju malo malo, onda su bez liječnika ostali i Trojstvo i mi. U Severin isto upada i dolazi kada tko. Rovišće nema jedan tim. U Bereku je doktor Cikoja, koji je otišao u mirovinu pa tamo radi.“

\*\*Vijećnica Biljana Solar: „U Severinu ih se u godinu dana izmijenjalo 5 – 6. Malo iz Pisanice, malo iz Rače, pa je bila neka mlada ženskica za koju smo se ponadali da će ostati, ali i ona je otišla. Mnogi ljudi iz Severina su prenijeli kartone u Šandrovac i kada su to napravili i doktorica iz Šandrovca je otišla i sad su opet praktički nigdje.“

\*Načelnik Općine Šandrovac, Josip Dekalić: „Vi mi možete dati za pravo da ja kažem da ćemo mi ako treba čak i sufinancirati plaću liječnika, da ta plaća bude bolja. Iako taj problem je i u bolnici, ni bolnica nema dosta liječnika. Župan je tamo obećavao brda i doline, ali jednostavno kod nas nema doktora. Otvoren je čak natječaj i prema vanjskima, znači prema drugim državama da se liječnici jave, ali za sada ništa. I svi mi imamo problema što nemamo doktora“

\*\*Vijećnik Mirko Bedeković: „Nije to problem. Problem je sasvim drugačije prirode. Gledajte, najvjerovatnije ćemo izgubiti i školu. To je već tu negdje. Izgubili smo Metalprodukt. Izgubit ćemo poštu, pošta već sada radi samo na četiri sata. A kad to sve izgubimo nas više nema. Onda će nas rasformirat. Zato se mora nešto napraviti pod hitno.“

\*\*Predsjedavajući: „Dobro, hvala lijepa. Evo pošto ste mene ovdje prozvali da imam jake veze u HDZ-u, a Vi ste predsjednik općinskog odbora HDZ-a, pa Vi vjerovatno imate jače veze od mene, a moj status u HDZ-u je takav da ja više uopće ne znam jesam li član HDZ-a ili nisam. Jer koliko znam da su bili neki upitnici ispunjavani ali meni niste dostavili da ispunim taj upitnik. A što se tiče tog doktora, ja sam tu zaista nemoćan. Znam svu situaciju, supruga mi radi sa doktoricom iz Velikog Trojstva i znam kakvi su problemi i kakva je situacija, samo neka ostane bar tako, jer ako nam ode i ova doktorica iz Velikog Trojstva, onda zbilja ne znam što će biti.“

\*Načelnik Općine Šandrovac, Josip Dekalić: „Najinteresantnije je to što ravnateljica Doma zdravlja, što ona svaki puta kada ja dođem, a ja sam otprilike svaka tri tjedna kod nje, ona meni samo kaže „Josipe, ali ne možemo, nemamo, nemamo i nemamo!“. To je jedini njen odgovor. Ja sam rekao da bi mi, ako me vi podržite, dali i 3.000,00 kuna još na plaću, samo da netko dođe.“

\*\*Vijećnik Mirko Bedeković: „Malo više od dva mjeseca nam je do Dana Općine. Sve Općine oko nas imaju po 2-3 dana feštu. E sad mene interesira da li ćemo mi imati opet jedan dan samo za ove naše poslovne partnere ili ćemo nešto napraviti da taj naš Dan Općine se prepozna jednom, nakon skoro 20 godina postojanja Općine i da se prepozna da nešto ima u toj Općini i da nešto bude na taj dan. Da se skupe malo ljudi, da se počaste i da znaju da imaju Općinu ili ćemo počastiti samo te poslovne partnere.“

\*Načelnik Općine Šandrovac, Josip Dekalić: „Gospodo, ove druge Općine koje to tako organiziraju imaju sreću što imaju donatore. Mi nažalost nemamo nikog. Mi smo našem župniku prošle godine dali besplatno Društveni dom, pomogli smo mu oko pijače i nešto oko hrane dolje na bazenu i on je sam potegnuo dosta, za sve goste koji žele, bio je besplatni gulaš dolje na bazenu i živa muzika i poslije je navečer bilo ovdje sve besplatno i nažalost iz tog našeg velikog Šandrovca, iz kojeg bi trebao doći veliki broj ljudi, nakraju ih je bilo najmanje. Ja sam bio i malo gledao, iz svih okolnih sela je bilo više ljudi nego iz samog Šandrovca. E sada vi meni recite da li da Općina uloži tolike novce, jer samo bina košta preko 20.000,00 kuna, osiguranje, struja, WC-i koštaju više od 10.000,00 kuna, nekakav pjevač i to onako srednje klase bez 20.000,00 kuna neće doći. Znači mi bi tu trebali potrošiti od 60.000,00 do 70.000,00 kuna, a kome? Nažalost! Severin koji nam je susjedna Općina i koji ima upola manje stanovnika, nego mi, oni za Ivanje imaju pun svoj prostor tamo. I interesantno tamo dolaze i naši Šandrovčani, a kad se ovdje nešto napravi, tu ih nema. Evo tko god hoće nešto organizirati dobiti će slobodno i besplatno parkiralište, i Društveni dom će dobiti besplatno i neka organizira. Općina će čak i sufinancirati nešto. Ali ja nisam tako rastrošan da bih sada od vas molio suglasnost da mi tu potrošimo 70.000,00 – 80.000,00 kuna na feštu, a za koga. Jesmo li imali dolje na igralištu Dan Općine, kada smo dijelili besplatno i pijaču i klopu, samo jedne godine smo napravili prodaju pića da bi Klub imao koristi i pola ljudi je momentalno otišlo kući. Pojeli su kobasice i otišli kući. To je Šandrovac. Evo vi predložite, vidite koga imate, ali tolike novce dati za nešto ja nisam za to. Ja bi radije pozvao sve udruge i rekao evo ljudi imate besplatno jelo, piće i imamo feštu. I opet ne budu svi došli.“

\*\*Predsjedavajući: „Ja bih se isto ovdje nešto nadovezao, vezano uz obilježavanje Dana Općine. Dobro je to načelnik rekao. Ako postoji kakva mogućnost da netko može naći nekakvog sponzora, neka to i napravi. Ja sam čuo priče i da se samo treba pozvati nekog ugostitelja i taj će sve odraditi besplatno, odnosno da općina sa time nema ništa i da nema nikakvog troška. E sada, jeli to točno i istinito ili ne, ja to ne znam. Ako je to tako, onda nema nikakvih problema da se to i napravi. Znači dođe tu bilo koji ugostitelj i toči piće, organizira nekog pjevača i pokupi zaradu, pa neka čovjek proba. Znamo svi da je jedne godine organizirao i Mladen Petak i više neće jer je odaziv bio nikakav. O tome se može raspraviti, pa kad dođe vrijeme za to, vi dostavite prijedlog i nema problema.“

\*\*Vijećnik Ranko Ormanović: „Severin ima drugačiju organizaciju. Načelnik tamo zahtjeva od ugostitelja da imaju šator veličine, najmanje, 20\*40 metara, sa stolovima, sa podovima. A pjevača, nekog estradnog plaća općina. Znači općina uvjetuje veličinu prostora, a izvođača plaća općina sama. I to je tako po svuda koliko ja znam. E ako se odluče za nekog kvalitetnijeg izvođača to znači da će i posjeta biti veća.“

\*\*Vijećnik Slaven Kurtak: „S time da za 2 sata njegovog pjevanja Općina treba izdvojiti 50-ak tisuća kuna. Tako je i u Trojstvu bila Lidija Bačić i njihova Općina je puno novaca izdvojila za to, e onda je ona otpjevala prvu, drugu pjesmu i ljudi su se razišli i nije bilo više ništa.“

\*\*Vijećnik Ranko Ormanović: „To ovisi tko je od estradnih umjetnika doveden. U Severinu je recimo bio Škoro i sve je bilo puno i popunjeno.“

\*\*Vijećnik Slaven Kurtak: „Ja mislim da za dva sata nečijeg pjevanja nitko ne vrijedi 50.000,00 kuna.“

\*Načelnik Općine Šandrovac, Josip Dekalić: „Gospodine Ormanoviću ali to je Severin. Isto tako veliku posjećenost ima i Nova Rača.“

\*\*Vijećnik Ranko Ormanović: „A zašto mi ne bismo mogli biti kao oni?“

\*Načelnik Općine Šandrovac, Josip Dekalić: „Evo dečki nađite ugostitelja i organizirajte, ja vam još dam 10% od zarade. Evo primjera Općina Sirač. Oni kada imaju dane šljiva, oni imaju svog pjevača i manifestaciju također od tri dana. Ali znadete tko plača pjevača? Sponzor.“

\*\*Vijećnik Ranko Ormanović: „Ali vi tu ne možete raditi zabave, da mi dečki ne zamjere, sa Đurom, Gorenjacima, Rankom Ormanovićem i takvima, da se odmah razumijemo. Takvu zabavu možemo napraviti za sebe, ali inače tu mora biti netko estradni, netko poznat. S time da računate i da je prva godina uvijek slaba, ali kasnije bi to bilo kako treba.“

\*\*Vijećnik Mirko Bedeković: „U Statutu stoji, ako se ne varam, da je Općinsko vijeće pokrovitelj Dana Općine. Pa evo Predsjednik vijeća je tu, načelnik mu da odriješene ruke i neka on onda organizira.“

\*Načelnik Općine Šandrovac, Josip Dekalić: „Dogovoreno. Ovo je Slaven dobro rekao, mi zbrajamo koliko ćemo dati za djecu i koliko će djece dobiti plaćen obrok u školi i jel jednom budemo, a drugome ne budemo platili obrok, a tu bi izdvajali tolike novce za takve manifestacije. E dok sam ja načelnik ja neću dati te novce. A vi mene sada možete prozivati koliko god hoćete. Ja sam vam rekao dobijete parkiralište, dobijete Društveni dom i sve vam je besplatno. Samo pazite ako se što strga ili polupa to je onda vaš trošak.“

\*\*Vijećnik Ranko Ormanović: „Ja imam još jedno pitanje. Skladište u Lasovcu, u sklopu društvenog doma, jeli ono još uvijek pod ingirencijom „Lonije“?“

\*Načelnik Općine Šandrovac, Josip Dekalić: „Ne, to je naše vlasništvo. Mi smo „Loniji“ za to napravili promjenu ugovora, tako da su oni dobili nekadašnju gostionu na korištenje i tamo smo ih iselili. Mi bismo sada tamo zamijenili krovište slijedeće godine i onda taj prostor probali dati iznajmiti nekome.“

\*\*Vijećnik Ranko Ormanović: „Ja sam htio reći kako „Udruženje umirovljenika Bilogora – Lasovac“ treba nekakav prostor na području Općine Šandrovac, da ne idemo na teritorij druge Općine.“

\*Načelnik Općine Šandrovac, Josip Dekalić: „Zašto ne kada ste vi univerzalni ispred tri općine? Ako vam je ovdje već sjedište, onda imajte prostor u Babincu ili u Bulincu.“

\*\*Vijećnik Ranko Ormanović: „Načelniče, oprostite, ali sjedište je Općina Šandrovac i zašto mi onda ne bi dobili prostor kao i sve ostale udruge, a tamo već ima prazan prostor.“

\*Načelnik Općine Šandrovac, Josip Dekalić: „Ajde dečki pričekajte malo. Niste još toliko aktivni da vam treba kancelarija. Jer mi ćemo nagodinu, kada sredimo taj prostor, dati ga na iznajmljivanje i onda ćemo vas morati izbaciti van. Za sada ne može, a vidjeti ćemo što će biti u budućnosti, biti će prilike.“

\*Predsjedavajući zaključuje aktualni sat.

**Točka 2.**

**Usvajanje zapisnika sa 17. sjednice Općinskog vijeća Općine Šandrovac.**

U trenutku glasanja bilo je prisutno 10 vijećnika. Zapisnik sa 17. sjednice Općinskog vijeća Općine Šandrovac usvojen je sa 10 glasova ZA.

**(KLASA: 021-05/19-01/9, URBROJ: 2123-05-01-19-1)**

**Točka 3.**

**Usvajanje Izvršenja Proračuna Općine Šandrovac za razdoblje od 01.01.2018.-31.12.2018.g..**

Načelnik Općine Šandrovac, Josip Dekalić, obrazlaže Izvršenje Proračuna Općine Šandrovac za razdoblje od 01.01.2018. – 31.12.2018.g..

\*\*Vijećnik Mirko Bedeković: „ Ja bih postavio pitanje predsjedniku vijeća, da li je ovo sve tu ispravno i da li sve to štima? Jer koliko se ja sjećam predsjednik vijeća je uvijek imao neke primjedbe, ovo i ono, pa ja ne znam s obzirom na te primjedbe inače, jel ih smije imati i sada i zato ga pitam jel s tim sada sve u redu.“

\*Predsjedavajući: „Mene pitate? Ja ovaj Proračun nisam sastavljao, a ovdje što sam pregledao, pregledao sam i za mene nema nikakvih primjedbi, a Vi ako imate i ako sam ja nešto propustio, Vi recite. Ako vas nešto slučajno interesira.“

\*\*Vijećnik Mirko Bedeković: „Pregledali ste? A onda dobro. Imam jedno pitanje za načelnika. Domovi, naime radi se o Društvenom domu u Pupelici, dom je izvana zaista sređen, ali unutra nije. U vezi onih stepenica i kuhinje, da li će to što biti riješeno, jer ta kuhinja im je jako loša. U stvari to ni nije kuhinja. Treba riješiti i vrata na ulazu, odnosno nadstrešnicu.“

\*Načelnik Općine Šandrovac, Josip Dekalić: „Za sada je to u planu da se napravi, ali po ovome sada do ljeta ništa. To vam mogu otvoreno odgovoriti, jer imamo neke druge poslove koje moramo obavljati, a i ovi majstori koji bi nam mogli doći, oni su prezauzeti. Nažalost, mi ćemo imati velikih problema sa majstorima u budućnosti, jer imamo ih već i sada. Ja ću probati makar za jesen, kad nema toliko posla vani, da mogu doći dečki da to poploče. Mi smo tamo stavili i kuhinju ali to bi sve skupa trebalo malo i pripaziti, organizirati si i nekog domara, a nitko ništa i slabo se pazi na sve to.“

U trenutku glasanja bilo je prisutno 10 vijećnika. Izvršenje Proračuna Općine Šandrovac za razdoblje od 01.01.2018. - 31.12.2018. g. usvojeno je sa 8 glasova ZA i 2 glasa SUZDRŽAN.

**(KLASA: 400-06/19-01/2, URBROJ: 2123-05-01-19-1)**

**Točka 4.**

**Usvajanje Odluke o raspodijeli rezultata poslovanja u 2018. godini.**

U trenutku glasanja bilo je prisutno 10 vijećnika. Odluka o raspodijeli rezultata poslovanja u 2018. godini usvojena je sa 9 glasova ZA i 1 glasom SUZDRŽAN.

**(KLASA: 400-06/19-01/3, URBROJ: 2123-05-01-19-1)**

**Točka 5.**

**Usvajanje Izvješća o izvršenju Programa održavanja komunalne infrastrukture u 2018.g..**

U trenutku glasanja bilo je prisutno 10 vijećnika. Izvješće o izvršenju Programa održavanja komunalne infrastrukture u 2018.g usvojeno je sa 10 glasova ZA.

**(KLASA: 400-06/19-01/4, URBROJ: 2123-05-01-19-1)**

**Točka 6.**

**Usvajanje Izvješća o izvršenju Programa investicijskog održavanja, gradnje objekata, uređaja komunalne infrastrukture, nabavke opreme i prijevoznih sredstava Općine Šandrovac u 2018.g..**

\*\*Vijećnik Mirko Bedeković: „Imam ja jedno pitanje, radi se o onima što su tu bušili, one rupe, oni Česi, Poljaci, što su već bili, jel je to tu šta evidentirano da smo mi dobili od njih prihode za prošlu godinu?“

\*Načelnik Općine Šandrovac, Josip Dekalić: „Oni su bili pretprošle godine i platili su to 100 i nešto tisuća kuna.“

\*\*Vijećnik Mirko Bedeković: „I šta su oni u biti sada tu našli?“

\*Načelnik Općine Šandrovac, Josip Dekalić: „Ne znamo to, oni to ne žele reći. Od njih je dobilo nešto lovačko društvo, mi smo dobili oko 115.000,00 kuna, ali to vam je sve bilo pretprošle, a ne prošle godine.“

U trenutku glasanja bilo je prisutno 10 vijećnika. Izvješće o izvršenju Programa investicijskog održavanja, gradnje objekata, uređaja komunalne infrastrukture, nabavke opreme i prijevoznih sredstava Općine Šandrovac u 2018.g. usvojeno je sa 10 glasova ZA.

**(KLASA: 400-06/19-01/5, URBROJ: 2123-05-01-19-1)**

**Točka 7.**

**Usvajanje Izvješća o izvršenju Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2018. godinu**.

U trenutku glasanja bilo je prisutno 10 vijećnika. Izvješće o izvršenju Programa utroška sredstava vodnog, komunalnog i šumskog doprinosa, komunalne naknade te naknade za eksploataciju mineralnih sirovina, kaptažnog plina i naknade za korištenje zemljišta za 2018. godinu usvojeno je sa 10 glasova ZA.

**(KLASA: 400-06/19-01/6, URBROJ: 2123-05-01-19-1)**

**Točka 8.**

**Usvajanje Izvješća o izvršenju Programa socijalno-zdravstvenih potreba, humanitarnih udruga i ostalih udruga i zajednica Općine Šandrovac u 2018.g..**

U trenutku glasanja bilo je prisutno 10 vijećnika. Izvješće o izvršenju Programa socijalno-zdravstvenih potreba, humanitarnih udruga i ostalih udruga i zajednica Općine Šandrovac u 2018.g. usvojeno je sa 10 glasova ZA.

**(KLASA: 400-06/19-01/7, URBROJ: 2123-05-01-19-1)**

**Točka 9.**

**Usvajanje Izvješća o izvršenju Programa javnih potreba u kulturi Općine Šandrovac za 2018.g..**

U trenutku glasanja bilo je prisutno 10 vijećnika. Izvješće o izvršenju Programa javnih potreba u kulturi Općine Šandrovac za 2018.g. usvojeno je sa 10 glasova ZA.

**(KLASA: 400-06/19-01/8, URBROJ: 2123-05-01-19-1)**

**Točka 10.**

**Usvajanje Izvješća o izvršenju Programa javnih potreba u sportu Općine Šandrovac za 2018.g..**

U trenutku glasanja bilo je prisutno 10 vijećnika. Izvješće o izvršenju Programa javnih potreba u sportu Općine Šandrovac za 2018.g. usvojeno je sa 10 glasova ZA.

**(KLASA: 400-06/19-01/9, URBROJ: 2123-05-01-19-1)**

**Točka 11.**

**Usvajanje Izvješća o izvršenju Programa raspolaganja prihodima dobivenim od naknade za zadržavanje zgrada na području Općine Šandrovac 2018.g..**

U trenutku glasanja bilo je prisutno 10 vijećnika. Izvješće o izvršenju Programa raspolaganja prihodima dobivenim od naknade za zadržavanje zgrada na području Općine Šandrovac 2018.g. usvojeno je sa 10 glasova ZA.

**(KLASA: 400-06/19-01/10, URBROJ: 2123-05-01-19-1)**

**Točka 12.**

**Usvajanje Izvješća o korištenju sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2018. godinu.**

\*\*Vijećnik Mirko Bedeković: „Bilo je pitanje od načelnika Trnovitice u vezi tog zemljišta u vlasništvu Republike Hrvatske i njegovog korištenja. On je ovako rekao, da je on 90 % te zemlje riješio, 10 % nije uspio riješiti jer mu geodeti to nisu na vrijeme odradili. I Župan Bajs mu je rekao da će mu županija tu zemlju uzeti i da će to sve pripasti županiji, da će županija ubirati prihode od toga. Dakle vjerovatno takav slučaj imamo i mi, vi isto tako trebate riješiti te zemlje, državne, općinske, kakve već. Jel sam u pravu? Mene sada zanima kako mi stojimo sa time?“

\*Načelnik Općine Šandrovac, Josip Dekalić: „Ovako, jel se vi svi sjećate kada je naš predsjednik vijeća bio gospodin Škudar? Mi tada nismo na vrijeme izglasali Dnevni red i odradili sjednicu, a kasnije opet nije došao na vrijeme da potpiše Odluku vijeće, pa smo mi zakasnili. Sad je to uzela Bjelovarsko – bilogorska županija, Program raspolaganja poljoprivrednim zemljištem za Općinu Šandrovac. Sada mi slijedeći tjedan dolazi pročelnik iz županije, on mi je dao taj kompletan Program pa da vidimo što se možemo dogovoriti. Ja sam u Garešnici rekao državnom tajniku, da kako su mogli prebaciti općinama da moraju napraviti Programe raspolaganja poljoprivrednim zemljištem, a jedno 7 – 8 godina je država imala ingirenciju, gdje su postavili dobro plaćene ljude koji nisu napravili ništa. I još nam dali rok od tri mjeseca. Nije problem napraviti Program, problem je bio dobiti suglasnosti od Hrvatskih šuma, a pogotovo od Hrvatskih voda, jer oni imaju velikih problema sa svojim kanalima. Naime, strahovito je puno parcela u kojima kanal prolazi i siječe privatne parcele, a on je državni. Vidjet ćemo nakon tog sastanka sa njima iz županije što će biti sa tim svim.“

U trenutku glasanja bilo je prisutno 10 vijećnika. Izvješće o korištenju sredstava ostvarenih od prodaje, zakupa, dugogodišnjeg zakupa poljoprivrednog zemljišta u vlasništvu Republike Hrvatske za 2019. godinu usvojeno je sa 10 glasova ZA.

**(KLASA: 400-06/19-01/11, URBROJ: 2123-05-01-19-1)**

**Točka 13.**

**Usvajanje Izvješća o izvršenju Plana gospodarenja otpadom Općine Šandrovac za 2018. godinu.**

Načelnik Općine Šandrovac, Josip Dekalić, obrazlaže Izvješće o izvršenju Plana gospodarenja otpadom Općine Šandrovac za 2018. godinu.

\*\*Vijećnik Ranko Ormanović: „Da li stanovnici Lasovčakog kolodvora imaju kante?“

\*Načelnik Općine Šandrovac, Josip Dekalić: „Nemaju, oni imaju kontejner.“

\*\*Vijećnik Ranko Ormanović: „U tome i je problem. Problem imamo i ja svi ostali koji tamo okolo imaju zemlju, jer taj kontejner ne služi svrsi nego se zbog njega onečišćuju sve livade okolo. Kontejner se ne odvozi na vrijeme, on se napuni, ostane tako napunjen mjesec – dva. Dođe vjetar i sve smeće razbaca po livadama, jer ja ne kažem da ti ljudi razbacaju smeće okolo. Oni su stanovnici Općine Šandrovac kao i svi ostali, ja ovdje zahtijevam, ne da molim nego zahtijevam, da oni dobiju kante i da plaćaju otpad kao i svi ostali. Oni nisu građani ni prvog, ni drugog reda, nego isti kako i mi. Ako mi imamo kante i moramo plaćati odvoz otpada, moraju to onda i oni. I nikakav kontejner ja tamo više ne bih htio vidjeti.“

\*Načelnik Općine Šandrovac, Josip Dekalić: „Onda ćete tek imati smeća u livadama. OK, dati ćemo mi njima kante, ali onda nemojte zaboraviti gdje će završiti onaj njihov krupni otpad.“

\*Predsjedavajući: „Ima ljudi ovdje u Šandrovcu i u ostalim mjestima, koji se bune što smeće poskupljuje i govore da je to preskupo, te žele vraćati kante i neki koji ih imaju od ranije tako da se i sa tim problemom uskoro moramo susresti.“

U trenutku glasanja bilo je prisutno 10 vijećnika. Izvješće o izvršenju Plana gospodarenja otpadom Općine Šandrovac za 2018. godinu usvojeno je sa 10 glasova ZA.

**(KLASA: 351-01/19-01/1, URBROJ: 2123-05-01-19-1)**

**Točka 14.**

**Usvajanje Odluke o prihvaćanju Izvješća Povjerenstva za popis imovine, obveza i potraživanja Općine Šandrovac za 2018. godinu.**

U trenutku glasanja bilo je prisutno 10 vijećnika. Odluka o prihvaćanju Izvješća Povjerenstva za popis imovine, obveza i potraživanja Općine Šandrovac za 2018. godinu usvojena je sa 10 glasova ZA.

**(KLASA: 406-08/19-01/2, URBROJ: 2123-05-01-19-1)**

**Točka 15.**

**Usvajanje Odluke o III. Izmjenama i dopunama Odluke o Prostornom planu uređenja Općine Šandrovac.**

Načelnik Općine Šandrovac, Josip Dekalić, obrazlaže Odluku o III. Izmjenama i dopunama Odluke o Prostornom planu uređenja Općine Šandrovac.

\*\*Vijećnik Mirko Bedeković: „Ja ne mogu ovo prihvatiti. Vi ste nama sada večeras to tu dali. Ti se recimo, Predsjedniče vijeća, nikada nisi meni potrudio to objasniti da se ste imali neku izmjenu Prostornog plana. Kada imamo sastanak HDZ-a ti nisi ništa govorio o tome i kako da ja sada glasam o tome kada ne znam o čemu se tu uopće radi? Nisam to prije pročitao i kako da sada glasujem o tome?“

\*Predsjedavajući: „Hvala lijepa. S obzirom da me prozivate po već ne znam koji puta da se očitujem. Ja nisam bio ni pozvan na ni jedan sastanak HDZ-a ne sjećam se od kad, a poglavito kad je bilo raspravljanje o Prostornom planu. Prostorni plan ste imali na uvid i na oglasnoj ploči i na internetu i u novinama i dugo je to bilo tamo tako da ste ga mogli vidjeti i pročitati. A ispričavam se što se zbog nastalih okolnosti to moralo ovako kasno priložiti materijalima i staviti na sjednicu, ali to smo tako napravili da se može izglasati i ići dalje u proceduru.“

U trenutku glasanja bilo je prisutno 10 vijećnika. Odluka o III. Izmjenama i dopunama Odluke o Prostornom planu uređenja Općine Šandrovac usvojena je sa 9 glasova ZA i 1 glasom SUZDRŽAN.

**(KLASA: 350-02/18-01/1, URBROJ: 2123-05-01-19-1)**

**Točka 16.**

**Usvajanje Odluke o I. izmjenama i dopunama Odluke o izboru Povjerenstva za izbor i imenovanje Općine Šandrovac.**

Predsjedavajući predlaže gospodina Mirka Bedeković za Predsjednika Povjerenstva za izbor i imenovanje Općine Šandrovac.

\*\*Vijećnik Mirko Bedeković: „Ja se sa time ne slažem. Mislim da nisam sposoban za takvu odgovornu dužnost. To ja ne mogu.“

\*Predsjedavajući: „Ima li tko neki drugi prijedlog?“

\*\*Vijećnik Igor Škudar: „Pa imate i drugog HDZ-ovca, Nikolu Halapu.“

\*Predsjedavajući: „Ne znam u kojem je on Odboru i jel može i hoće ovo prihvatiti.“

\*Vijećnik Nikola Halapa: „Može, stavite mene za predsjednika tog Povjerenstva.“

U trenutku glasanja bilo je prisutno 10 vijećnika. Odluka o I. izmjenama i dopunama Odluke o izboru Povjerenstva za izbor i imenovanje Općine Šandrovac usvojena je sa 10 glasova ZA.

**(KLASA: 021-05/19-01/14, URBROJ: 2123-05-01-19-1)**

**Točka 17.**

**Usvajanje Odluke o II. izmjenama i dopunama Odluke o naknadama vijećnika Općinskog vijeća Općine Šandrovac i članova radnih tijela i drugih osoba koji su nazočni na sjednicama.**

\*\*Vijećnik Ranko Ormanović: „Ja se sa ovim prijedlogom iz članka 1, točka 1, ne slažem. Prije svega svi vi znate da smo prvobitno donijeli Odluku da svi članovi vijeća imaju 300,00 kuna, da bi onda članovi HDZ-a i članovi HSLS-a tu naknadu smanjili na 200,00 kuna. S ovih 50,00 kuna se ja ne slažem. Ili ostavite ovako kako je bilo 200,00 kuna ili povisite na onih 300,00 kuna kako je bilo prvobitno. To je moj prijedlog, da se povisi na 300,00 kuna.“

\*\*Vijećnik Mirko Bedeković: „Gledajte, tih 50,00 kuna neće nikome ni pomoć, ni odmoć. To je ništa. Da ste vi sada stavili na Dnevni red porodiljne naknade, da ih povisite za 1.000,00 kuna ili 2.000,00 kuna, ja ne bih riječi rekao nego bih odmah bio za, da ste povisili studentima za 1.000,00 kuna bio bih za, ali ovo je smiješno. Tih 50,00 kuna ne igra nikome nikakvu ulogu. Ja nisam za to da se digne tih 50,00 kuna, ali vi radite kako hoćete. Ako imate dosta ruku izglasati ćete to, ali 50,00 kuna nije ništa.“

\*\*Vijećnik Slaven Kurtak: „Ja nemam nikakav prijedlog, nego samo osvrt na to. Maloprije se načelnik žalio kako nema novaca za kuhinju za svu djecu, pa bolje da tih 50,00 kuna od nas svih se izdvoji za to. A druga stvar, ova druga točka, maloprije ste rekli načelniče da nema za Povjerenstva nikakvih naknada, a vidim da tu Povjerenstva i odbori budu dobivali po 150,00 kuna.“

\*Načelnik Općine Šandrovac, Josip Dekalić: „Gospodine mladi nešto ste izvukli iz konteksta što je načelnik rekao. Ja sam rekao da ne dam za fešte, za pjevače, nekome tko ima milijune da mu mi dajemo neke novce, a da na drugome smanjujemo. Mi smo najprije dali prijedlog od 300,00 kuna. Onda ste vi rekli da je to previše i vratili na 200,00 kuna. Pa smo mi sada u ovome prijedlogu htjeli da to bude između jednog i drugog prijedloga i stavili tih 250,00 kuna. Ako ste vi za to da bude 300,00 kuna, neka bude 300,00 kuna. Dalje, članovima radnih tijela, povjerenstva, odbora 150,00 kuna, to vam je za Povjerenstvo za popis imovine, vi ste zadnji puta izglasali 100,00 kuna. Ja bih baš volio vidjeti tko bi za 100,00 kuna, po onoj zimi, lijepo hodao od Društvenog doma do Društvenog doma, od šupe, do garaže i sve popisivao. Da razjasnimo, to se odnosi za Nadzorni odbor, koji se nalazi dva puta godišnje, za Šandroprom i Upravno vijeće Doma za stare i nemoćne osobe da dobiju 150,00 kuna. A što se tiče dnevnice, vi ako ju želite nekome dati, pa to je vaše pravo, to možete uvijek napraviti.“ \*Predsjedavajući: „Ovako, onda imamo prijedlog gospodina Ormanovića, da se članovima Općinskog vijeća za svaku prisutnost na sjednici sa 250,00 kuna digne naknada na 300,00 kuna. Isto tako da članovima radnih tijela, povjerenstava i odbora naknada bude 150,00 kuna i službenicima JUO za svaku prisutnost na sjednici Općinskog vijeća da naknada bude 300,00 kuna. Dajem na glasovanje sve ove tri točke.“

U trenutku glasanja bilo je prisutno 10 vijećnika. Odluka o II. izmjenama i dopunama Odluke o naknadama vijećnika Općinskog vijeća Općine Šandrovac i članova radnih tijela i drugih osoba koji su nazočni na sjednicama usvojena je sa 6 glasova ZA, 3 glasa PROTIV i 1 glasom SUZDRŽAN.

**(KLASA: 021-05/19-01/15, URBROJ: 2123-05-01-19-1)**

**Točka 18.**

**Usvajanje Odluke o III. izmjenama i dopunama Odluke o plaći i ostalim materijalnim pravima načelnika i zamjenika načelnika.**

\*\*Vijećnik Ranko Ormanović: „Isto kao i u prošloj točci ovdje je prijedlog za 1.300,00 kuna, a moj prijedlog je da se digne na 1.500,00 kuna.“

\*\*Vijećnik Slaven Kurtak: „Što se tiče ovog prijedloga, ja nemam ništa protiv, ali to se tada smanjivalo samo zbog Vašeg osobnog hira, Predsjedniče vijeća, prema zamjeniku načelnika i načelniku, a sada ćete ga vjerojatno podržati.“

\*Predsjedavajući: „Dobro, hvala lijepa, ima li još netko nešto za reći? Ako nema, dajem na glasovanje ovu Odluku.“

*Zbog ne razumijevanja vijećnika o tome radi li se ovdje o prijedlogu Odluke načelnika ili o prijedlogu vijećnika Ranka Ormanovića, predsjednik vijeća daje ponovno na glasovanje prijedlog vijećnika Ranka Ormanović.*

\*\*Vijećnik Mirko Bedeković: „ Gotovo, palo u vodu.“

\*Predsjedavajući: „Dobro, sada ćemo ponoviti glasovanje.“

\*\*Vijećnik Mirko Bedeković: „ Nema ponavljanja.“

\*Predsjedavajući: „Šta nema?“

\*\*Vijećnik Mirko Bedeković: „ Nema ponavljanja, nema ponavljanja. Ti si svoje odradio i nema ponavljanja.“

\*Predsjedavajući: „Dozvolite gospodine Bedekoviću, ja vodim sjednicu, a ne Vi.“

\*\*Vijećnik Mirko Bedeković: „Ti si svoje odradio.“

\*Predsjedavajući: „Idemo na ponovno glasovanje.“

\*\*Vijećnik Mirko Bedeković: „Ja neću ponovno glasovati. Ti nisi dobro postupio i ti si pogriješio.“

\*\*Vijećnica Marica Petreković: „Pa jel netko nema pravo pogriješiti?“

\*\*Vijećnik Mirko Bedeković: „Ima pravo, ali ako ne zna, onda neka da ostavku.“

\*Načelnik Općine Šandrovac, Josip Dekalić: „Predsjedniče vijeća, vi dajte ovo ponovno na glasanje, a gospodin Bedeković može, a i ne mora glasati, on je slobodan vijećnik i glasa prema svojoj savjesti.“

\*\*Vijećnik Mirko Bedeković: „Niste u pravu. Pogriješili ste Statut. Miro pogriješio si Statut.“

\*Predsjedavajući: „Recite mi koji članak Statuta sam ja prekršio.“

\*\*Vijećnik Mirko Bedeković: „Jel hoćeš da ga tražim sada? Nisam ga nažalost ponio sa sobom.“

\*\*Vijećnik Slaven Kurtak: „U ovom dijelu nije ništa prekršen Statut, nego se je jednostavno pogriješilo i treba se ponoviti glasovanje.“

\*Predsjedavajući: „Tako je. Sada će se glasovanje i ponoviti.“

U trenutku glasanja bilo je prisutno 10 vijećnika. Odluka o III. izmjenama i dopunama Odluke o plaći i ostalim materijalnim pravima načelnika i zamjenika načelnika usvojena je sa 6 glasova ZA i 4 glasa SUZDRŽAN.

**(KLASA: 110-01/19-01/1, URBROJ: 2123-05-01-19-1)**

**Točka 19.**

**Usvajanje Odluke o zabrani prekomjernog opterećenja cesta.**

Načelnik Općine Šandrovac, Josip Dekalić, obrazlaže Odluku o zabrani prekomjernog opterećenja cesta.

U trenutku glasanja bilo je prisutno 10 vijećnika. Odluka o zabrani prekomjernog opterećenja cesta usvojena je sa 10 glasova ZA.

**(KLASA: 340-01/19-01/2, URBROJ: 2123-05-01-19-1)**

**Točka 20.**

**Usvajanje Izvješća o izvršenju financijskog plana Doma za stare i nemoćne osobe Šandrovac za 2018. godinu i Izvješća o poslovanju Doma za stare i nemoćne osobe Šandrovac za 2018. godinu.**

Ravnatelj Doma za starije i nemoćne osobe Šandrovac, Damir Kolar, mag.ing.agr, obrazlaže Izvješće o izvršenju financijskog plana Doma za stare i nemoćne osobe Šandrovac za 2018. godinu i Izvješće o poslovanju Doma za stare i nemoćne osobe Šandrovac za 2018. godinu.

U trenutku glasanja bilo je prisutno 10 vijećnika. Izvješće o izvršenju financijskog plana Doma za stare i nemoćne osobe Šandrovac za 2018. godinu i Izvješće o poslovanju Doma za stare i nemoćne osobe Šandrovac za 2018. godinu usvojeno je sa 10 glasova ZA.

**(KLASA: 501-01/19-01/2, URBROJ: 2123-05-01-19-1)**

Predsjednik općinskog vijeća Općine Šandrovac zaključuje sjednicu u 20,37 h

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**Miroslav Sokolić**